Meyer loof Kolisi, Paige se bydrae | Netwerk24
Meyer loof Kolisi, Paige se bydrae
Deur Heinz Schenk 04 November 2015 00:00
Siya Kolisi. Foto: Steve Haag/Gallo images
Om deel van vanjaar se Wêreldbeker-toernooi te wees, was die beste ervaring van sy internasionale rugby-loopbaan.
Só se Siya Kolisi, Springbok-flank van die Westelike Provinsie. Kolisi het slegs 40 minute se speelkans in die toernooi gehad.
"Dit was die beste ervaring van my internasionale loopbaan tot dusver," het Kolisi gesê.
"Dit is 'n groot droom wat verwesenlik is, selfs al het ek nie baie speelkans gekry nie."
Rudy Paige voel ook hy is nie stief behandel nie hoewel hy net 28 minute se speelkans gekry het is in die Springbokke se Wêreldbeker-veldtog.
"Ons het reeds in Augustus, toe die WB-groep aangekondig is, besluit geen speler se persoonlike doelwitte geniet voorkeur in ons veldtog nie," het hy gister met die span se terugkeer uit Engeland gesê.
Hoewel dit lyk asof Paige en Kolisi nie veel van 'n bydrae tot die Bokke se derde plek in die toernooi gelewer het nie, het hulle volgens dié span se afrigter, Heyneke Meyer, 'n belangrike rol gespeel.
"Een van die redes hoekom ons so goed teruggeveg het in die Wêreldbeker-toernooi was weens die positiewe ingesteldheid van spelers wat nie eerste of tweede keuses in hul posisies was nie. Hulle het uitstekend geoefen en baie opofferings vir die span gemaak," het die Springbok-afrigter gesê.
"Mense onderskat hoe belangrik dit is vir alle lede van 'n span om positief te bly. Ek is baie dankbaar vir hul bydrae."